Den norske fløjspiller lavede to afgørende fejl i kvartfinalen mod Spanien. Det har han nu vendt til motivation.

Det går op og ned i showbiz. Det har håndboldspilleren Kristian Bjørnsen mærket på egen krop. Nordmanden fik en hård afslutning på verdensmesterskabet i januar, da han i kvartfinalen mod Spanien lavede to afgørende fejl, der kostede videre avancement. Forinden havde Bjørnsen, der blev kampens topscorer, spillet formidabelt. Efter opgøret var Bjørnsen meget berørt, men selvom han fik en trist rolle i de afgørende momenter, er den 34-årige fløjspiller nu kommet ud på den anden side. - Det var et par uheldige situationer, som man gerne vil have været foruden. Det var nogle hårde dage, men jeg synes, at jeg selv er kommet godt ud af det, fortalte Aalborg-spilleren inden kampen mod GOG lørdag eftermiddag. Den dårlige oplevelse kan vendes til noget positivt, tilføjer han: - Man må bare bruge det som motivation. Og motivation var der rigeligt af hos Kristian Bjørnsen og resten af det nordjyske mandskab, da GOG blev besejret i ligaopgøret med 30-26 – Bjørnsen bidrog med flere scoringer. En del af spillet Som professionel har GOG-spiller Morten Olsen forståelse for kollegaens situation – han ved, at de afgørende fejl er en del af spillet. - Sket er jo sket, og man kan ikke gøre så meget ved det. Mikkel Hansen kunne have været i samme situation mod Egypten, siger Morten Olsen med henvisning til VM-kvartfinalen i 2021, hvor Hansen fik rødt kort i den forlængede spilletids sidste sekund. Men får man 'skurkerollen', er holdkammeraterne vigtige, pointerer den danske playmaker. - Det er med at støtte. Det er et hårdt øjeblik for en spiller, men det gælder om at komme ovenpå, og som holdkammerat må man støtte, så godt man kan – og være der for vedkommende.